DEĊIŻJONI TAL-KUMMISSJONI
tat-30 ta’ Ottubru 2007
li tistabbilxxi miżuri tranżizzjonali għar-rekwiżiti strutturali għal ċerti stabbilimenti fis-setturi tal-laħam u l-ħalib fil-Bulgarija previsti fir-Regolamenti (KE) Nru 852/2004 u (KE) Nru 853/2004 tal-Parlament Ewropew u tal-Kunsill
(notifikata taħt id-dokument numru C(2007) 5238)
(Test b’relevanza għaż-ŻEE)
(2007/716/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat l-Att ta’ l-Adeżjoni tal-Bulgarija u r-Rumanija, u partikolarment l-Artikolu 42 tiegħu,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b’mod partikolari l-Artikolu 9(4) tagħha,
Billi:
(1)
Id-Deċiżjoni tal-Kummissjoni 2007/31/KE (2) tistipula miżuri tranżizzjonali fir-rigward tad-dispaċċ mill-Bulgarija lil Stati Membri oħra ta’ ċerti prodotti tas-setturi tal-laħam u l-ħalib, koperti mill-Anness III tar-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistabbilixxi ċerti regoli speċifiċi ta’ iġjene għall-ikel li joriġina mill-annimali (3). Dawk il-prodotti għandhom jinbagħtu biss mill-Bulgarija jekk ikunu miksuba fi stabbiliment ta’ l-ipproċessar elenkat fl-Anness tad-Deċiżjoni 2007/31/KE.
(2)
L-Uffiċċju ta’ l-Ikel u l-Qasam Veterinarju (FVO) wettaq missjoni fil-Bulgarija mit-22 sas-27 ta’ April 2007 bil-għan li jevalwa s-sitwazzjoni ta’ l-istabbilimenti ta’ l-ipproċessar. L-awtoritajiet Bulgari wrew li issa għandhom il-kapaċità u l-ħila li jevalwaw l-istabbilimenti korrettament fir-rigward ta’ l-approvazzjoni għall-kummerċ intra-Komunitarju u solvew il-problemi tal-kontrolli li kellhom. Id-Deċiżjoni 2007/31/KE għandha għalhekk tiġi revokata.
(3)
Ir-Regolament (KE) Nru 852/2004 tal-Parlament Ewropew u tal-Kunsill tad-29 ta’ April 2004 dwar l-iġjene ta’ l-oġġetti ta’ l-ikel (4) u r-Regolament (KE) Nru 853/2004 jistipulaw ċerti rekwiżiti strutturali għal stabbilimenti li jaqgħu fl-ambitu ta’ dawk ir-Regolamenti.
(4)
Fil-Bulgarija ċerti stabbilimenti fis-setturi tal-laħam u l-ħalib jeħtieġu iktar żmien biex jikkonformaw mar-rekwiżiti strutturali tar-Regolamenti (KE) Nru 852/2004 u (KE) Nru 853/2004. Skond dan, ir-rekwiżiti strutturali stipulati fir-Regolament (KE) Nru 852/2004, l-Anness II, il-Kapitolu II u fir-Regolament (KE) Nru 853/2004, l-Anness III, it-Taqsima I, il-Kapitoli II u III, it-Taqsima II, il-Kapitoli II u III, u t-Taqsima V, il-Kapitolu I, ma għandhomx japplikaw għal stabbilimenti elenkati fl-Anness ta’ din id-Deċiżjoni sal-31 ta’ Diċembru 2009, soġġetti għal ċerti kundizzjonijiet.
(5)
Sakemm dawk l-istabbilimenti jkunu fi tranżizzjoni, il-prodotti li joriġinaw minn dawk l-istabbilimenti għandhom jitqiegħdu biss fis-suq domestiku jew jintużaw għal iktar ipproċessar fi stabbilimenti Bulgari fi tranżizzjoni. Għall-finijiet tal-kontrolli ta’ jekk il-prodotti ta’ dawk l-istabbilimenti jkunux innegozjati u mqiegħda biss fis-suq nazzjonali, il-prodotti għandu jkollhom marka sanitarja jew ta’ identifikazzjoni differenti minn dik prevista fl-Artikolu 5 tar-Regolament (KE) Nru 853/2004 u dik il-marka għandha tiġi kkomunikata lill-Istati Membri l-oħra.
(6)
Il-Bulgarija għandha tiżgura konformità gradwali mar-rekwiżiti strutturali rilevanti skond il-pjan ta’ aġġornament, approvat mill-awtorità veterinarja nazzjonali kompetenti, għal kull wieħed minn dawk l-istabbilimenti. Il-pjan għandu jinkludi lista tan-nuqqasijiet kollha u d-data prevista għall-korrezzjoni tagħhom. Il-Bulgarija għandha tiżgura li dawk l-istabbilimenti biss li jikkonformaw bis-sħiħ ma’ dawn ir-rekwiżiti sal-31 ta’ Diċembru 2009 ikomplu joperaw.
(7)
Il-miżuri pprovduti f’din id-Deċiżjoni huma konformi ma’ l-opinjoni tal-Kumitat Permanenti dwar il-Katina Alimentari u Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Ir-rekwiżiti strutturali stipulati fir-Regolament (KE) Nru 852/2004, l-Anness II, il-Kapitolu II u fir-Regolament (KE) Nru 853/2004, l-Anness III, it-Taqsima I, il-Kapitoli II u III, it-Taqsima II, il-Kapitoli II u III, u t-Taqsima V, il-Kapitolu I, ma għandhomx japplikaw għal stabbilimenti elenkati fl-Anness ta’ din id-Deċiżjoni sal-31 ta’ Diċembru 2009.
Artikolu 2
1. Il-prodotti li ġejjin għandhom jitqiegħdu biss fis-suq domestiku jew jintużaw għal iktar ipproċessar fi stabbilimenti elenkati fl-Anness:
(a)
prodotti li joriġinaw minn stabbilimenti elenkati fl-Anness;
(b)
prodotti li joriġinaw minn stabbilimenti integrati tal-laħam u l-ħalib li parti minnhom tinsab fl-Anness.
2. Il-prodotti msemmija fil-paragrafu 1 għandu jkollhom marka sanitarja jew ta’ identifikazzjoni differenti minn dik prevista fl-Artikolu 5 tar-Regolament (KE) Nru 853/2004.
3. Il-Bulgarija għandha tikkomunika l-marki sanitarji jew ta’ identifikazzjoni użati għall-prodotti msemmija fil-paragrafu 1 lill-Kummissjoni, li għandha tittrażmetti din l-informazzjoni lill-Istati Membri l-oħra.
Artikolu 3
Id-Deċiżjoni 2007/31/KE hija revokata.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, 30 ta’ Ottubru 2007.